Rozhodnutie Komisie
z 2. mája 2003
o uznaní úplnosti spisov predložených na podrobné preskúmanie na účely možného zaradenia látok oxid-fluorid siričitý, bispyribac sodium a paecilomyces lilacinus do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2003) 1426)
(Text s významom pre EHP)
(2003/305/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], v znení smernice Komisie 2003/23/ES [2], najmä na jej článok 6 ods. 3 a 5,
keďže:
(1) Smernica 91/414/EHS umožňuje vývin zoznamu účinných látok spoločenstva schválených na zaradenie medzi prípravky na ochranu rastlín.
(2) Spoločnosť Dow AgroSciences Ltd predložila spis týkajúci sa látky oxid-fluorid siričitý orgánom Spojeného kráľovstva 29. júla 2002 so žiadosťou o jej zaradenie do prílohy I smernice 91/414/EHS. Spoločnosť Bayer CropSciense predložila spis týkajúci sa látky bispyribac sodium talianskym úradom 26. februára 2002 so žiadosťou o jej zaradenie do prílohy I smernice 91/414/EHS. Spoločnosť Prophyta Biologischer Pflanzschutz GmbH predložila spis týkajúci sa látky paecilomyces lilacinus typ 251 belgickým orgánom 15. októbra 2002 so žiadosťou o jej zaradenie do prílohy I smernice 91/414/EHS.
(3) Orgány Spojeného kráľovstva, Talianska a Belgicka oznámili Komisii, že na základe predbežného posúdenia spisy o účinných látkach spĺňajú požiadavky na údaje a informácie podľa prílohy III k smernici 91/414/EHS týkajúce sa prípravku na ochranu jedného rastlinného druhu obsahujúceho dotknutú účinnú látku. V súlade s článkom 6 ods. 2 smernice 91/414/ES žiadatelia zaslali spisy Komisii a ostatným členským štátom a informovali Stály výbor pre potravinový reťazec a zdravie zvierat.
(4) Týmto rozhodnutím sa formálne potvrdzuje na úrovni spoločenstva, že spisy sa považujú za uspokojivé, pokiaľ ide o požiadavky na údaje a informácie uvedené v prílohe II a aspoň jeden prípravok na ochranu rastlín obsahujúci dotknutú účinnú látku spĺňa požiadavky prílohy III k smernici 91/414/EHS.
(5) Týmto rozhodnutím nie je dotknuté právo Komisie vyžadovať od žiadateľa, aby poskytol ďalšie údaje a informácie spravodajskému členskému štátu týkajúce sa látok na účely objasnenia určitých bodov v spisoch.
(6) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
ROZHODLA TAKTO:
Článok 1
Spisy týkajúce sa účinných látok uvedených v prílohe k tomuto rozhodnutiu, ktoré boli predložené Komisii a členským štátom na účely zaradenia týchto látok do prílohy I k smernici 91/414/EHS v zásade spĺňajú požiadavky na údaje a informácie stanovené v prílohe II k smernici 91/414/EHS.
Spisy tiež spĺňajú požiadavky na údaje a informácie stanovené v prílohe III k smernici 91/414/EHS týkajúce sa prípravku na ochranu rastlín, ktorý obsahuje účinné látky, berúc do úvahy navrhnuté spôsoby použitia.
Článok 2
Spravodajský členský štát vykoná podrobnú kontrolu dotknutých spisov a podá Komisii správu o výsledkoch kontroly spolu s odporučením alebo neodporučením zaradenia dotknutých účinných látok do prílohy I k smernici 91/414/EHS a o akýchkoľvek podmienkach, ktoré s tým súvisia, a to bezodkladne, najneskôr však v lehote jedného roka, ktorá začne plynúť 6. mája 2003.
Článok 3
Toto rozhodnutie je adresované členským štátom.
V Bruseli 2. mája 2003